b'\n_START_ARTICLE_\nBrigants\n_START_SECTION_\nEtimologia\n_START_PARAGRAPH_\nEl nom de brigants (\xce\x92\xcf\x81\xce\xaf\xce\xb3\xce\xb1\xce\xbd\xcf\x84\xce\xb5\xcf\x82) t\xc3\xa9 l\'origen en el de la deessa Brig\xc3\xa0ntia. L\'arrel del nom significa "alt, elevat" (cf. briga), per\xc3\xb2 no \xc3\xa9s clar si els brigants reberen el nom d\'"alts" en sentit metaf\xc3\xb2ric per la seva condici\xc3\xb3 noble o en el sentit literal per ocupar la regi\xc3\xb3 de la serralada dels Penins o ocupar fortificacions elevades. _NEWLINE_En Gal\xc2\xb7l\xc3\xa8s modern, el mot braint significa \'privilegi, prestigi\' i prov\xc3\xa9 de la mateixa arrel brigantj\xc4\x81. Altres derivats s\xc3\xb3n el nom Bridget i el riu angl\xc3\xa8s Brent._NEWLINE_Igualment, hi han moltes poblacions antigues anomenades Brigantium per tota Europa, com ara Betanzos a Gal\xc3\xadcia, Bragan\xc3\xa7a a Portugal i Brian\xc3\xa7on i Bregenz en els Alps.\n_START_SECTION_\nHist\xc3\xb2ria\n_START_PARAGRAPH_\nNo hi ha registres escrits sobre els Brigants abans de la Conquesta romana de Brit\xc3\xa0nia; essent dif\xc3\xadcil saber la duraci\xc3\xb3 d\'aquest poble com entitat pol\xc3\xadtica abans de l\'arribada dels Romans. La majoria de les restes arqueol\xc3\xb2giques en la regi\xc3\xb3 semblen confirmar una pres\xc3\xa8ncia dels Brigants de manera cont\xc3\xadnua i gradual des de temps remots, m\xc3\xa9s que no pas una sobtada aparici\xc3\xb3 com a conseq\xc3\xbc\xc3\xa8ncia d\'alguna guerra o conquesta. Els Brigants eren una de les majors tribus de Brit\xc3\xa0nia, i agrupaven altres grups o fam\xc3\xadlies com els Gabrantovices, a la costa de Yorkshire, i els Textoverdi m\xc3\xa9s al nord, a prop del Mur d\'Adri\xc3\xa0. Noms com Portus Setantiorum i Coria Lopocarum identifiquen altres branques com els setantii i els Lopocares, localitzats a la costa de Lancashire i el Riu Tyne respectivament. Tamb\xc3\xa9 va quedar registrat el nom de Corionototae, per\xc3\xb2 aquest sembla derivar de *Corion Toutas significant "ex\xc3\xa8rcit tribal" o "ex\xc3\xa8rcit popular" i probablement indica una resist\xc3\xa8ncia militar als Romans, m\xc3\xa9s que no pas una fam\xc3\xadlia i grup dels Brigants. Els carvetii, que potser eren parents o provenien de la fam\xc3\xadlia principal dels Brigants, van desenvolupar una identitat clarament independent sota el govern rom\xc3\xa0._NEWLINE_En l\'obra de Ptolemeu, Geographia, es menciona els Brigants ocupant Brit\xc3\xa0nia i Irlanda, per\xc3\xb2 no \xc3\xa9s clar que exist\xc3\xads cap lligam o relaci\xc3\xb3 entre els dos grups.\n_START_SECTION_\nOcupaci\xc3\xb3 romana\n_START_PARAGRAPH_\nDurant la conquesta romana, el 47 aC, el governador Publi Ostori Esc\xc3\xa0pula va haver d\'abandonar la seva campanya contra els Deceangli, en el nord de Gal\xc2\xb7les, a causa del creixent malestar entre els Brigants, fins aleshores aliats de Roma. Ostori va ordenar l\'execuci\xc3\xb3 d\'alguns dels capitosts que s\'havien aixecat en armes, per\xc3\xb2 la resta foren perdonats. El 51, el l\xc3\xadder de la resist\xc3\xa8ncia anti-romana, Caratac, va demanar protecci\xc3\xb3 a la reina dels Brigants, Cartimandua, per\xc3\xb2 aquesta va seguir fidel als Romans i el va entregar carregat de cadenes. Ella i el seu marit Venuci eren considerats lleials a Roma i per tant, defensats pels Romans, per\xc3\xb2 quan m\xc3\xa9s tard es van divorciar, Venuci va atacar la seva ex-muller i el governador Aule Didi Gal va enviar tropes per defensar la reina. Despr\xc3\xa9s del divorci i la derrota de Venuci, Cartimandua es va casar amb Vel\xc2\xb7locatus. El 69, aprofitant la inestabilitat pol\xc3\xadtica que patia Roma durant l\'Any dels quatre emperadors, Venuci va tornar a rebel\xc2\xb7lar-se. Aquest cop els Romans nom\xc3\xa9s van poder enviar tropes auxiliars que van poder rescatar a Cartimandua, per\xc3\xb2 que no van poder evitar que Venuci i els seus prenguessin el control del regne._NEWLINE_Amb Vespasi\xc3\xa0 com nou emperador, Quint Petili Cerealis fou nomenat governador de Brit\xc3\xa0nia i es va imposar la missi\xc3\xb3 de conquerir els Brigants, que costaria algunes d\xc3\xa8cades completar. Gneu Juli Agr\xc3\xadcola (governador 78-84) tamb\xc3\xa9 va lliurar algunes batalles en territori dels Brigants, segons T\xc3\xa0cit. Tamb\xc3\xa9 existeix la possibilitat que la construcci\xc3\xb3 del Mur d\'Adri\xc3\xa0 (122) tingu\xc3\xa9s per objectiu evitar que els Brigants entressin en converses amb les tribus d\'Esc\xc3\xb2cia, a l\'altra banda del mur.'